בס'ד

****

**הדלקת נרות**

**ירושלים:17:37**

**ת''א:17:32**

**צאת השבת ת''א**

**18:49**

**![parasha[1]]()**

**שולחן שבת – פרשת האזינו לקראת חג הסוכות**

**מאת הרב אילן אלסטר**

**רב בית המדרש הקהילתי כפר אברהם**

 **רעיון לחג הסוכות: ידועים דברי המדרש: ויקרא רבה (וילנא) פרשה ל -** פרי עץ הדר אלו ישראל מה אתרוג זה יש בו טעם ויש בו ריח כך ישראל יש בהם בני אדם שיש בהם תורה ויש בהם מעשים טובים. כפות תמרים אלו ישראל מה התמרה הזו יש בו טעם ואין בו ריח כך הם ישראל יש בהם שיש בהם תורה ואין בהם מעשים טובים. וענף עץ עבות אלו ישראל מה הדס יש בו ריח ואין בו טעם כך ישראל יש בהם שיש בהם מעשים טובים ואין בהם תורה. וערבי נחל אלו ישראל מה ערבה זו אין בה טעם ואין בה ריח כך הם ישראל יש בהם בני אדם שאין בהם לא תורה ולא מעשים טובים , ומה הקב"ה עושה להם ?לאבדן אי אפשר אלא אמר הקב"ה יוקשרו כולם אגודה אחת **והן מכפרין אלו על אלו** ...

בספר מילי דמרדכי לגאון הרב מרדכי ליב זק''ש כתב על דברי המדרש הנ''ל " יוקשרו כולם אגודה אחת **והן מכפרין אלו על אלו**",שיש כאן יסוד הלכתי במה שיוקשרו כולם אגודה אחת.

במסכת סוכה י''א ב, דעת רבי יהודה שאין יוצאין ידי חובת ארבעת המינים אלא אם כן אגדם יחד. ואומר הגרמי''ל זקש : רבי יהודה שסבור שצריך לאגוד את ארבעת המינים הולך לשיטתו בקידושין ל''ו א וחולק על רבי מאיר וסובר שאם אין ישראל עושים רצונו של מקום אינם קרויים בנים , ועל כן ד' המינים צריכים להיות אגודים יחד כדי שיהיו ''מכפרים אלו על אלו'' ויחשבו כולם עושים את רצונו של מקום.

אלא שיש להעיר על דבריו דמשמע מהמדרש שהטעם שיוקשרו כולם אגודה אחת כדי שאלו יכפרו על אלו, ואם כן גם אלו שיש בהם תורה ומעשים טובים והם עושים רצונו של מקום צריכים להתכפר? על מה הם צריכים להתכפר?

כדי ליישב את העניין יש לדקדק עוד במדרש הנ''ל:

הלולב – כפות התמרים שיש להם טעם ואין להם ריח מייצג את אלו שיש להם תורה ואין להם מצוות . ויש לשאול: כיצד אפשר לומר על הציבור שנמשל ללולב שיש להם תורה ואין להם מצוות , והרי אמרו חז''ל כל האומר שאין לו אלא תורה אפילו תורה אין לו , ונוח לו אילו נהפכה שלייתו על פניו. אלא מדובר בלומדי תורה שמקיימים מצוות רק מכח ההכרח וללא חיות והתלהבות.

על פי יסוד זה יש לבאר שהציבור שנמשל להדס: אלו שמקיימים מצוות בלי תורה. מדובר באנשי עמל שעיקר ענינם הוא קיום המצוות המעשיות , ולא מקדישים זמן ללימוד התורה יותר מההכרח. כמו שכתוב במסכת מנחות צ''ט ב , שאפשר לצאת ידי חובת תלמוד תורה בקריאת שמע שחרית וערבית.

וכן יש לומר שהאתרוג הוא כנ גד לומדי התורה שמקיימים מצוות מתוך שמחה וחיוניות.

והערבה היא כנגד אלו שאין בהם תורה ומצוות . אלא שיש לומר שזהו מצב זמני ואנשים אלו יבואו מרחוק ויתקרבו , ואף על פי שאין להם תורה ומצוות דוקא הערבה מסמלת את הסגולה הפנימית האלוקית שאינה תלויה בקיום תורה ומצוות.

ואחרי שהמדרש מביא את העניין של הערב הוא מסיים ואומר:" יקשרו כולם אגודה אחת והן מכפרים אלו על אלו''.

נחזור לשאלה ששאלנו: מובן של"אנשי הלולב" חסר את השמחה והחיוניות בקיום המצוות ואת זה הם יכולים ללמוד מאנשי המעשה ''אנשי ההדס'' , וכן "אנשי ההדס" שאינם מקדישים את זמנם ללימוד תורה יקבלו את השפעתם מאנשי התורה – "אנשי הלולב".

ו''אנשי הערבה'' יש ללמוד מכולם שמחה וחיוניות בקיום המצוות ואת הערך של ''תלמוד תורה כנגד כולם''.

אך מה חסר ל"אנשי האתרוג" שיש להם תורה ומצוות, ובמה מכפרים "אנשי הערבה" על "אנשי האתרוג"?

יש לבאר על פי מה שאנחנו אומרים לפני קיום מצוות לולב ומצוות אחרות? הנני מוכן ומזומן לקיים מצות עשה...לשם יחוד קוב''ה ושכינתיה . .**בשם כל ישראל**.

מה הכוונה בשם כל ישראל? האם אנחנו הנציגים של כלל ישראל בשעת קיום מצוות אלו?

מבאר הנועם אלימלך לפרשת דברים , שאנחנו אומרים ''בשם כל ישראל'' , כיון שאין אדם צדיק בארץ אשר יעשה טוב ולא יחטא , ואם כן כיצד יכול אדם לעשות דבר קדושה באבר שפגם בו אי פעם? ועל כן העצה והתיקון הוא לכלול את עצמו יחד עם כלל ישראל, כי השורש הרוחני של עם ישראל נקרא בעולם העליון ''כל ישראל''. וכן מבואר במהר''ל מש''כ במשנה ריש פרק חלק ש''כל ישראל יש להם חלק לעולם הבא'' מהצד הסגולי של כלל ישראל עוד קודם שמקיימים מצוות . וכן יש לבאר את מטבע הברכה ''אשר קדשנו במצוותיו וציוונו'', שיסוד קיום המצות שלנו הוא קדושת כלל ישראל הסגולית שקודמת למצוות ומכח קדושה זו אנחנו מצווים במצוות .

לאור האמור לעיל מבואר כיצד ''אלו מכפרים על אלו'' , קיום המצוות בעם ישראל איננו עניין פרטי של צדיק פלוני , אלא מה שכלל ישראל מקיימים מצוות , ולכן כאשר ישראל מתאחדים לעשות את רצון ה' גם ה"אתרוג מקבל מהערבה:\". כי כל קיום המצוות של ''איש האתרוג" נובעת מקדושת כלל ישראל , שבאמצעותה הוא יכול לקיים את את המצוות באופן היותר שלם. בלי ''אנשי הערבה'' אין את כלל ישראל, ובלי כלל ישראל ''אי אפשר לקיים מצוות באופן שלם''.

עוד יש לומר ש''אלו מכפרים על אלו'' מכוון למה שנאמר שכל ישראל ערבים זה לזה.

בעלי התוספות במסכת ברכות שואלים: איך אדם מוציא את חבירו ידי חובה , והלא כיון שיצא ידי חובה הוא איננו מחוייב במצוה? ומי שאיננו מחוייב במצוה איננו יכול להוציא את מי שמחוייב ?

ותירצו התוספות דכיון דאדם יהודי אחר לא קיים עדיין את המצוה גם מי שקיים את המצב עדיין חסר בקיום המצוה ונחשב מחוייב בקיום המצוה להוציא את חבירו ידי חובה מדין ערבות.

וביאור העניין: דאם חברך "איש הערבה" עדיין לא קיים את המצוה , אז המצוה שלך חסרה , כי קיום המצוות צריך להיות ''בשם כל ישראל'' , ולכן "איש האתרוג" איננו משתלם עד ש"איש הערבה" מקיים את מצוותו ואז מתקיים בכולם ''ואלו מכפרים על אלו''.

 **פינת ההלכה**

**שאלה**: אנחנו רוצים לטייל בחג הסוכות. איננו יודעים אם תזדמן לנו סוכה בטיול.האם מותר לנו לטייל ולאכול מחוץ לסוכה?

**תשובה:**

חז''ל פטרו הולכי דרכים מן הסוכה. בזמן שהם הולכים בדרך. רש''י פירש שהטעם הוא לפני שנאמר בסוכות תשבו שבעת ימים וחז'ל דרשו – תשבו כעין תדורו, וכשם שכל השנה אין אדם נמנע מלצאת לדרך לסחורה , כך בכל ימות החג לא הצריכה התורה להמנע מלצאת לדרך, וכך נפסק בשולחן ערוך אורח חיים סימן תר''מ. נחלקו הפוסקים, לדעת ספר הלבוש הולכים דרכים חייבים בסוכה בלילה דוקא כאשרמוצא סוכה מוכנה במקום חנייתו, אך אין צריך לעשות שם סוכה לכתחילה. וכך פסק החיי אדם, והמגן אברהם חולק וסובר שצריך לעשות סוכה במקום שבו הוא נמצא בלילה.

יש פוסקים שכתבו שחז''ל לא התירו לאדם להפקיע את עצמו ממצות סוכה, אלא רק כאשר יוצא לסחורה ויש בזה קצת צורך מצוה, וכך כתב בספר אגרות משה והביא ראיה ממסכת מנחות שהמלאך הוכיח את רב קטינא שהפקיע את עצמו ממצות ציצית, ואמר לו שעל ביטול עשה של ציצית שאין אדם מחוייב ללבוש ציצית , רק אם יש לו ארבע כנפות , ובכל זאת מענישים על זה בעדנא דריתחא.

וכתב הרב עובדיה בספר יחוה דעת, שיכול לעשות סוכה בטנדר וכמו ששנינו במשנה שאדם עושה סוכה בראש העגלה או בראש הספינה.

**הלכה למעשה**: יש להמנע מלצאת לטיול בחול המועד סוכות , אם אינו מתכוון לאכול בסוכה כאשר רוצה לאכול סעודת קבע במהלך הטיול.והרב עובדיה סיים את תשובתו בשו''ת יחוה דעת: מכל מקום עדיף להמנע מטיולים בחול המועד, ולהקדיש זמנו לתלמוד תורה, וכמבואר בירושלמי מועד קטן (פרק ב' הלכה ג'), כלום אסרו לעשות מלאכה בחול המועד אלא כדי שיהיו אוכלים ושותים ועוסקים בתורה...

 **סיפור לשולחן השבת** :סיפור לחג הסוכות – סוכה או גן עדן

חג הסוכות הלך והתקרב, ובכל העיר ברדיצ'וב אין אפילו אתרוג אחד לקיים בו את המצווה. אין אתרוג לצדיק, רבי לוי יצחק, ואין אתרוג אף לאחד מיהודי העיר.עצוב רבי לוי יצחק וככל שמתקרבים ימי החג, מעמיק צערו. שליחים נפוצו בכל הסביבה. ביקרו בכל השווקים, חיזרו על כל בתי היהודים באיזור, ארבו בדרכים, אולי ייתקלו ביהודי הנושא עימו אתרוג לחג הסוכות.המאמצים נשאו פרי. נמצא יהודי שהיה בדרכו לביתו, ובידו, ממש לא ייאמן: אתרוג מהודר. ולא זו בלבד, ברשותו של היהודי גם לולב, הדסים וערבות. מי היה מעלה על דעתו מציאה מושלמת ונפלאה כזו?

בשמחה גדולה ביקשו השליחים מהיהודי למכור להם את האתרוג. הציעו לו מחיר גבוה ומפתה. אולם היהודי מסרב. האתרוג אינו למכירה. שלו הוא. גם הוא יהודי המחוייב בנטילת ארבעת-המינים.לא הועילו הפצרות ותחנונים. השליחים ניסו לבקשו שיואיל לפחות להתעכב בברדיצ'וב ולשהות עימם בימי חג הסוכות, כדי שיוכלו גם בני העיר לברך ולצאת ידי- חובת המצווה בזכות האתרוג היחיד שבידו.היהודי לא ניאות. מתגעגע הוא אל אשתו ואל ילדיו. זה זמן רב שנעדר מביתו ובדעתו לחגוג בחיק משפחתו. אך בני ברדיצ'וב לא ויתרו. במאמץ שיכנוע אחרון התחננו בפניו: לכל הפחות ייכנס נא אל הצדיק רבי לוי-יצחק. לזאת נענה היהודי.

"זכות גדולה נפלה בחלקך", ניסה הרבי לשכנעו. "כל הקהילה הגדולה תוכל בזכותך לקיים את המצווה החשובה". אך היהודי בשלו: ברצונו לשוב לביתו ולעשות את החג במחיצת בני- משפחתו.כשראה הצדיק שדבר לא יזיזו מדעתו אמר לו: "אם תשאר כאן לחג הסוכות, אני מבטיח לך שתהיה איתי במחיצתי בגן-עדן". להבטחה שכזו אי-אפשר לסרב. הבטחה מפורשת להיות בגן- עדן יחד עם הצדיק רבי לוי-יצחק! היהודי נענה ל'עיסקא' ונשאר בעיר. מפה-לאוזן עברה הבשורה, וכהרף עין שבה השמחה לשכון בלבבות היהודים המתכוננים לחג הממשמש ובא.

אחרי תפילת ערבית, בלילו הראשון של החג, סר היהודי האורח לעבר הסוכה הצמודה לאכסניה בה השתכן. הוא היה במצב-רוח מרומם מאוד. הכבוד הגדול שזכה לו מבני- העיר והמחשבה על גן-העדן המובטח לו סיפקו לו די והותר סיבות להיות שמח. בלב גדוש שמחה עמד להיכנס לסוכה ולקיים את מצוות הישיבה בסוכה. הפתעה מאוד לא נעימה ציפתה לו. בנימוס אך בתקיפות הסביר לו מארחו, כי הכול הוא יכול לתת לו, רק לא לשבת בסוכה. היהודי נדהם. "מה זאת אומרת?!", תמה, "אני רוצה לקיים את מצוות סוכה". אך המארח בשלו: אין הוא יכול לאפשר לו את הכניסה לסוכה. "מארח מוזר", חשב האורח בליבו ופנה לבית השכן. חשב לבקש מהשכנים להתארח בסוכתם. למרבה פליאתו, גם משפחה זו סרבה לפתוח בפניו את דלת סוכתה. תוצאות דומות השיג לתדהמתו הגוברת גם אצל יתר השכנים. אט-אט החל היהודי להבין שאין אלו סתם מקרים. הרבי, כך מסתבר, ציווה על בני הקהילה שלא יכניסוהו בשום פנים ואופן לסוכה. אך מדוע הוציא הוראה מוזרה כל-כך?!

מיואש ומבולבל כיוון פעמיו לעבר בית הצדיק. "האם כך משלמים לי עבור הטובה שעשיתי?!", קבל. "נעתרתי לבקשתכם ונשארתי כאן, במקום זר, במשך כל ימי החג במקום לבלות בנעימים עם משפחתי, על-מנת לזכותכם במצווה, ואתם מונעים ממני מצווה חשובה לא פחות, מצוות ישיבה בסוכה?!"."זהו הדין", מרגיעו הרבי. "אם אין אתרוג - אין מברכים עליו. אם אין סוכה, פטורים גם מן החיוב לשבת בה"."אין סוכה?!", דברי הרבי הקפיצו את האיש. "הרי בעיר אלפי סוכות!"."מה אפשר לעשות?", נענה הרבי באדישות מעושה."רבי", זעק האיש בעיניים דומעות, "אנא רחם עלי ותן לי לשבת בסוכה. אני מוכן לתת את כל הוני כדי לא להפסיד את המצווה"."אם תוותר על ההבטחה שנתתי לך, בדבר חלקך בגן-עדן, אתן לך מיד לשבת בסוכה", אמר הצדיק בקול שלוו ומתון.היהודי האורח קפא על עמדו כשהוא נבוך. מלחמה פנימית קשה התלקחה בליבו. האם יוותר על ההבטחה הנפלאה רק כדי לקיים מצוות סוכה? ואולי כדאי לשלם את המחיר הגבוה, לוותר על הסוכה, כדי לזכות בגן-עדן?והוא החליט. "רבי", אמר בקול בוטח ונחוש. "אני מוותר על הבטחתך. מה בצע לי בגן-עדן אם אינני יכול לחיות כיהודי ולקיים את מצוות סוכה ככל עמנו בני- ישראל. אנא הנח לי לקיים את מצוות סוכה"!

חיוך לבבי זרח על פניו של הרבי. "הנך מוזמן לסעוד עמנו בסוכה. ועכשיו אני שב ומבטיחך: מקומך בגן-עדן שמור לך, עמי במחיצתי. לא רציתי שתזכה בגן-עדן רק בזכות החוש המסחרי שלך. רציתי שתהיה ראוי לכך. ועכשיו, כשהוכחת מסירות-נפש על קיום מצווה, הינך ראוי באמת להיות עמי במחיצתי בגן-עדן!"

שאלה: אנחנו רוצים לטייל בחג הסוכות. איננו יודעים אם תזדמן לנו סוכה בטיול.האם מותר לנו לטייל ולאכול מחוץ לסוכה?

תשובה:

חז''ל פטרו הולכי דרכים מן הסוכה. בזמן שהם הולכים בדרך. רש''י פירש שהטעם הוא לפני שנאמר בסוכות תשבו שבעת ימים וחז'ל דרשו – תשבו כעין תדורו, וכשם שכל השנה אין אדם נמנע מלצאת לדרך לסחורה , כך בכל ימות החג לא הצריכה התורה להמנע מלצאת לדרך, וכך נפסק בשולחן ערוך אורח חיים סימן תר''מ. נחלקו הפוסקים, לדעת ספר הלבוש הולכים דרכים חייבים בסוכה בלילה דוקא כאשרמוצא סוכה מוכנה במקום חנייתו, אך אין צריך לעשות שם סוכה לכתחילה. וכך פסק החיי אדם, והמגן אברהם חולק וסובר שצריך לעשות סוכה במקום שבו הוא נמצא בלילה.

יש פוסקים שכתבו שחז''ל לא התירו לאדם להפקיע את עצמו ממצות סוכה, אלא רק כאשר יוצא לסחורה ויש בזה קצת צורך מצוה, וכך כתב בספר אגרות משה והביא ראיה ממסכת מנחות שהמלאך הוכיח את רב קטינא שהפקיע את עצמו ממצות ציצית, ואמר לו שעל ביטול עשה של ציצית שאין אדם מחוייב ללבוש ציצית , רק אם יש לו ארבע כנפות , ובכל זאת מענישים על זה בעדנא דריתחא.

וכתב הרב עובדיה בספר יחוה דעת, שיכול לעשות סוכה בטנדר וכמו ששנינו במשנה שאדם עושה סוכה בראש העגלה או בראש הספינה.

**הלכה למעשה**: יש להמנע מלצאת לטיול בחול המועד סוכות , אם אינו מתכוון לאכול בסוכה כאשר רוצה לאכול סעודת קבע במהלך הטיול.והרב עובדיה סיים את תשובתו בשו''ת יחוה דעת: מכל מקום עדיף להמנע מטיולים בחול המועד, ולהקדיש זמנו לתלמוד תורה, וכמבואר בירושלמי מועד קטן (פרק ב' הלכה ג'), כלום אסרו לעשות מלאכה בחול המועד אלא כדי שיהיו אוכלים ושותים ועוסקים בתורה...